相劝酒
唐·李贺

羲和骋六辔，昼夕不曾闲。弹乌崦嵫竹，抶马蟠桃鞭。蓐收既断翠柳，青帝又造红兰。尧舜至今万万岁，数子将为倾盖间。青钱白璧买无端，丈夫快意方为欢。臛蠵臛熊何足云，会须钟饮北海，箕踞南山。歌淫淫，管愔愔，横波好送雕题金。人生得意且如此，何用强知元化心。相劝酒，终无辍，伏愿陛下鸿名终不歇。子孙绵如石上葛，来长安，车骈骈。中有梁冀旧宅，石崇故园。